Broj: 711-I-2014-M-376/22-02-19

Zagreb, 09. rujna 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Ružice Ognjenčić, direktorice trgovačkog društva MALA HIDROELEKTRANA PLETERNICA d.o.o.,** za davanjem mišljenja Povjerenstva,na 185. sjednici održanoj dana 09. rujna 2022.g. donosi sljedeće

**MIŠLJENJE**

**Sukladno članku 3. stavku 1. podstavku 40. ZSSI-a, Ružica Ognječić se povodom obnašanja dužnosti direktorice trgovačkog društva MALA HIDROELEKTRANA PLETERNICA d.o.o., u kojem većinski udio u vlasništvu ima Grad Pleternica, smatra obveznicom ZSSI-a te je dužna pridržavati se odredbi navedenog Zakona.**

 Obrazloženje

Zahtjev za mišljenjem podnijela je Ružica Ognjenčić, direktorica trgovačkog društva MALA HIDROELEKTRANA PLETERNICA d.o.o. U Povjerenstvu zahtjev je zaprimljen 02. rujna 2022.g. pod poslovnim brojem 711-U-7632-M-376/22-01-4, povodom kojeg se vodi predmet broj M-376/22.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu navodi da slijedom Odluke o pripajanju trgovačkog društva MALA HIDROELEKTRANA PLETERNICA d.o.o. i trgovačkog društva Pleternički komunalac d.o.o., koji je također u vlasništvu Grada Pleternice, nije Povjerenstvu podnijela imovinsku karticu, budući da je smatrala kako će nakon pripajanja postojati jedna pravna osoba. Međutim, budući da je zaprimila Zaključak Povjerenstva vezano za neispunjenje obveze popunjavanja i podnošenja obrasca imovinske kartice, obveznica postavlja upit ostaje li kao direktorica trgovačkog društva MALA HIDROELEKTRANA PLETERNICA i nadalje u obvezi njezina podnošenja.

Dana 5. rujna 2022.g. telefonskim putem obveznica je pojasnila kako u slučaju pripajanja trgovačkog društva MALA HIDROELEKTRANA PLETERNICA d.o.o. trgovačkom društvu Pleternički komunalac d.o.o. neće ostati direktoricom, već da će ovu funkciju nakon pripajanja obavljati direktor društva Pleternički komunalac d.o.o.

Povjerenstvo ističe kako je člankom 3. stavkom 1. i 2. propisano tko su sve obveznici ZSSI-a. Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima većinski udio u vlasništvu imaju jedinice lokalne i područne (regionalne) samouprave kao i predsjednici i članovi uprava trgovačkih društava kojima su većinski vlasnici trgovačka društva u kojima većinski udio imaju jedinice lokalne/područne samouprave obveznici ZSSI-a.

Člankom 422. Zakona o trgovačkim društvima („Narodne novine“, broj 111/93, 34/99, 121/99, 52/00, 118/03, 107/07, 146/08, 137/09, 125/11, 152/11, 111/12, 68/13, 110/15, 40/19) propisano je da je jedan od organa društva s ograničenom odgovornošću uprava društva koja se sastoji se od jednoga ili više direktora. Nadalje, stavkom 2. propisano je da uprava vodi poslove društva u skladu s društvenim ugovorom, odlukama članova društva i obveznim uputama skupštine i nadzornog odbora, ako ga društvo ima. Člankom 426. Zakona o trgovačkim društvima propisano je da društvo zastupa uprava.

Uvidom u sudski registar trgovačkog suda u Osijeku, Stalne službe u Slavonskom Brodu utvrđeno je da je pod brojem MBS: 030114917 upisano trgovačko društvo MALA HIDROELEKTRANA PLETERNICA d.o.o., čiji je jedini osnivač Grad Pleternica te je kao osoba koja zastupa društvo upisana direktorica društva Ružica Ognjenčić.

Povjerenstvo utvrđuje kako pripajanje trgovačkog društva MALA HIDROELEKTRANA PLETERNICA d.o.o. trgovačkom društvu Pleternički komunalac d.o.o. nije provedeno te da je isto društvo i nadalje u sudski registar upisano kao pravna osoba u kojem Ružica Ognjenčić obavlja poslove direktorice, koja je u tom svojstvu ovlaštena zastupati te voditi poslovanje trgovačkog društva MALA HIDROELEKTRANA PLETERNICA d.o.o., slijedom čega je obveznica u smislu odredbe članka 3. stavka 1. podstavka 40. ZSSI-a.

Povjerenstvo ističe kako obveznicu stoga obvezuju sve odredbe ZSSI-a pa tako i odredbe koje se odnose na podnošenje imovinske kartice.

Sijedom navedenog, Povjerenstvo je donijelo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Ružica Ognjenčić, putem e-maila
2. Objava na internetskoj stranici Povjerenstva
3. Pismohrana